Στατιστικός πίνακας

Ως στατιστικός πίνακας χαρακτηρίζεται γενικά οποιοσδήποτε πίνακας που παρουσιάζει στατιστικά στοιχεία. Αποτελεί ένα από τα  βασικά εργαλεία της Στατιστικής στη παρουσία στατιστικών στοιχείων.

Οι στατιστικοί πίνακες είναι συνοπτικοί πίνακες που διαμορφώνονται με κατάλληλο τρόπο ώστε τα δεδομένα που παρουσιάζουν να είναι εύκολα κατανοητά από οποιονδήποτε αναγνώστη ακόμα και με χωρίς γνώσεις στατιστικής, έτσι ώστε να μπορεί να εξάγει σωστά συμπεράσματα. Γενικά οι πληροφορίες που παρέχουν φέρονται κατά γραμμές σε στήλες ώστε να επιτυγχάνεται παράλληλα και η μεταξύ τους σύγκριση.

Βασικά μέρη 
Τα βασικά μέρη ενός στατιστικού πίνακα είναι πέντε: 
 ο Τίτλος του, που φέρεται σαφής και συνοπτικός στο πάνω μέρος με τη χρονική περίοδο που ανάγεται.
 η Αρίθμησή του, εφόσον είναι περισσότεροι του ενός ανά περίπτωση, όπου και τίθεται αύξων αριθμός συνηθέστερα στο άνω μέρος. 
 το Κύριο μέρος, ή Κορμός της παρουσίας του, που περιλαμβάνει τις επικεφαλίδες γραμμών και στηλών καθώς και τις μονάδες μέτρησης των δεδομένων που παρουσιάζουν, ακολουθώντας την διαχωρισμένη παρουσίαση των δεδομένων. Πολλές φορές αντί επικεφαλίδα στις στήλες φέρεται αρίθμηση. Το τέλος της κάθε γραμμής ή στήλης μπορεί να φέρεται το άθροισμα των δεδομένων αντίστοιχα.
 οι Επεξηγήσεις, ή σημειώσεις, (εφόσον απαιτούνται) και 
 η Πηγή τους (όνομα του εκδότη ή της υπηρεσίας που τον εξέδωσε). Αυτή φέρεται στο κάτω μέρος προκειμένου ο πίνακας να γίνει αποδεκτός και αξιόπιστος από τον αναγνώστη που προστρέχει σ΄ αυτόν, είτε για επαλήθευση στοιχείων είτε για την πληρέστερη ενημέρωσή του.

Διάκριση 
Οι στατιστικοί πίνακες με κριτήριο τον αριθμό των ποσοτικών μεταβλητών που λήφθηκαν υπόψη κατά την επεξεργασία των στατιστικών δεδομένων, διακρίνονται σε τρεις βασικές κατηγορίες:
 Πίνακες απλής εισόδου, που περιλαμβάνουν δεδομένα με ένα κριτήριο (μεταβλητή), όπως π.χ. Πίνακας νήσων Κυκλάδων με πληθυσμό ανά νήσο.
 Πίνακες διπλής εισόδου που περιλαμβάνουν δεδομένα με δύο κριτήρια (μεταβλητές), όπως π.χ. Πίνακας νήσων Κυκλάδων με έκταση και πληθυσμό ανά νήσο και
 Ομαδικοί ή Γενικοί πίνακες, που περιλαμβάνουν δεδομένα με πολλά κριτήρια, όπως π.χ. Πίνακας νήσων Κυκλάδων με έκταση καλλιεργήσιμη και μη, πληθυσμό άνδρες - γυναίκες κ.ά. γεωργική - κτηνοτροφική - αλιευτική παραγωγή κατά είδος και ανά νήσο.

Χρήσεις 
Τους επίσημους στατιστικούς πίνακες εκπονούν στατιστικολόγοι Αρχών ή ειδικά επί τούτου φορέων όπως η ΕΛΣΤΑΤ. Παράλληλα όμως εκπονούνται και από ιδιωτικούς στατιστικούς φορείς. Στη σύγχρονη εποχή η χρήση στατιστικών πινάκων είναι ιδιαίτερα εκτεταμένη όχι μόνο σε επιστημονικό πεδίο Θετικών και Συμπεριφορικών επιστημών, αλλά και στη καθημερινή ζωή όπως π.χ. στη διαφήμιση, το μάρκετινγκ, τις επιχειρήσεις, το χρηματιστήριο και οπουδήποτε αλλού έχει εισχωρήσει η στατιστική είτε ως περιγραφική μορφή είτε ως αναλυτική. Ιδιαίτερα συχνή είναι η παράθεσή τους σε συγγράμματα, στον καθημερινό τύπο, περιοδικά, εγκυκλοπαίδειες κ.λπ.

Δείτε επίσης 
 Πίνακας κατανομής συχνοτήτων

Πηγές 
 ΥΠΕΠΘ - Παιδαγωγικό Ινστιτούτο, συλλογικό έργο των Λεων. Αδαμόπουλο, Χαραλ. Δαμιανού, Ανδ. Σπέρκου "Μαθηματικά και Στοιχεία Στατιστικής" ΟΕΔΒ - Αθήνα 1999, σελ.62.
 Συλλογ. έργο των Π. Κικιλίας, Δ. Παλαμούρδας, Α. Πετράκης, Δ. Τσουκαλάς "Στατιστική - Πιθανότητες" Εκδ. Δηρος - Αθήνα 2001,  ISBN 960-8271-07-X, σελ.23.

Πίνακας